หุ้นยุโรปปิดลบ ราคาน้ำมันร่วงฉุดหุ้นพลังงาน
ตลาดหุ้นยุโรปปิดลบเมื่อคืนนี้ (25 ม.ค.) เนื่องจากนักลงทุนเริ่มกลับมาวิตกกังวลเกี่ยวกับการร่วงลงของราคาน้ำมัน โดยราคาน้ำมันดิบในตลาดโลกปรับตัวลงเนื่องจากความกังวลที่ว่า อุปทานน้ำมันจะสูงขึ้นอีกหากอิหร่านเริ่มส่งออกน้ำมันเพิ่มขึ้น
26 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.6% ปิด (25 ม.ค.) ที่ 336.27 จุด, ดัชนี CAC-40 ตลาดหุ้นฝรั่งเศสปิดที่ 4,311.33 จุด ลดลง 25.36 จุด หรือ -0.58%, ดัชนี DAX ตลาดหุ้นเยอรมันปิดที่ 9,736.15 จุด ลดลง 28.73 จุด หรือ -0.29% และดัชนี FTSE 100 ตลาดหุ้นลอนดอนปิดที่ 5,877.00 จุด ลดลง 23.01 จุด หรือ -0.39%
ตลาดหุ้นยุโรปได้รับแรงกดดันจากการร่วงลงของราคาน้ำมัน นำโดยหุ้นซีดริลล์ ซึ่งเป็นบริษัทส่งออกน้ำมันรายใหญ่ระดับโลก ร่วงลงอย่างหนักถึง 8.9% ขณะที่หุ้นสแตทออยล์ ร่วงลง 3% หุ้นบีพีปรับตัวลง 0.7% หุ้นกลุ่มธนาคารของอิตาลีร่วงลงอย่างหนัก อันเนื่องมาจากความกังวลที่ว่า ภาคธนาคารของอิตาลีกำลังเผชิญกับปัญหาหนี้เสีย โดยหุ้นธนาคารบังคา ป๊อปปูเลร์ ดา มิลาโน และหุ้นยูนิเครดิต ต่างก็ร่วงลงกว่า 6%
ขณะที่นักลงทุนจับตาดูการประชุมเฟดซึ่งจะเสร็จสิ้นในวันพรุ่งนี้ตามเวลาสหรัฐ โดยคณะกรรมการเฟดยืนยันว่าจะเดินหน้าจัดการประชุมต่อไปถึงแม้สหรัฐกำลังเผชิญสภาพอากาศแปรปรวนจากพายุหิมะก็ตาม ทั้งนี้ นักเศรษฐศาสตร์คาดว่า เฟดจะคงอัตราดอกเบี้ยในการประชุมครั้งนี้ และอาจปรับขึ้นดอกเบี้ยในการประชุมเดือนมี.ค. แต่ก็จะขึ้นอยู่กับตัวเลขเศรษฐกิจที่เฟดได้รับก่อนการประชุมดังกล่าว